SMPC รับปีนี้ยอดขายหด หลังครึ่งปีแรกพลาดเป้า เร่งขยายตลาดใหม่-ผลิตสินค้ามาร์จิ้นสูง
SMPC รับปีนี้ยอดขายหด หลังครึ่งปีแรกพลาดเป้า เร่งขยายตลาดใหม่-ผลิตสินค้ามาร์จิ้นสูง
SMPC รับปีนี้ยอดขายหด หลังครึ่งปีแรกพลาดเป้า เร่งขยายตลาดใหม่-ผลิตสินค้ามาร์จิ้นสูง
22 ส.ค. 2562

นายสุรศักดิ์ เอิบสิริสุข กรรมการผู้จัดการ บริษัท สหมิตรถังแก๊ส จำกัด (มหาชน) หรือ SMPC เปิดเผยว่า บริษัทคาดรายได้ปีนี้จะต่ำกว่าระดับ 4.7 พันล้านบาทในปีที่แล้ว จากเดิมที่คาดว่าจะเติบโตได้ 10-15% หลังคาดว่าปริมาณขายในปีนี้จะทำได้ต่ำกว่าปีที่แล้ว ที่ทำได้ระดับ 6.9 ล้านใบ โดยในช่วงครึ่งปีแรกมีปริมาณการขายเพียง 2.8 ล้านใบ เนื่องจากสงครามทางการค้าระหว่างจีนและสหรัฐ ส่งผลให้คำสั่งซื้อของลูกค้าชะลอลง เพื่อติดตามสถานการณ์ความไม่แน่นอนต่าง ๆ
อย่างไรก็ตามเชื่อว่าปริมาณขายในช่วงครึ่งปีหลังจะปรับตัวดีขึ้น เนื่องจากมีคำสั่งซื้อหลักจากทวีปแอฟริกา รวมไปถึงสหรัฐที่หันมาสั่งซื้อจากประเทศไทยมากขึ้น ทดแทนคำสั่งซื้อปกติจากจีน ขณะที่ตลาดในประเทศเองยังมีการประมูลการผลิตถังใหม่ และถังซ่อมอย่างต่อเนื่อง
นอกจากนี้บริษัทยังรุกขยายตลาดใหม่ ๆ อาทิ ละตินอเมริกา รวมไปถึงผลิตสินค้าที่มีมาร์จิ้นสูงเพิ่มขึ้นด้วย โดยบริษัทตั้งเป้าที่จะรักษาระดับอัตรากำไรสุทธิให้ใกล้เคียงกับช่วงครึ่งปีแรกที่ 11.6% โดยเน้นการบริหารจัดการต้นทุนที่ดี ประกอบกับต้นทุนวัตถุดิบหลัก อย่างเหล็กก็มีราคาปรับลดลงด้วย
โดยปัจจุบันบริษัทอยู่ระหว่างเจรจากับพันธมิตรในทวีปแอฟริกาเพื่อตั้งโรงงานผลิตถังก๊าซฯกำลังการผลิต 2.5 ล้านใบต่อปี ด้วยงบลงทุนราว 400 ล้านบาท โดยปัจจุบันเจรจาคืบหน้าไปค่อนข้างมากแล้ว คาดว่าจะได้ข้อสรุปภายในช่วงปลายปี 62 นี้ ซึ่งบริษัทยังยืนยันที่จะถือหุ้นมากกว่า 50%
 
 